CPF จ่อปิดดีลซื้อหุ้นทั้งหมดใน WFGL มูลค่ากิจการ 2.6 พันลบ.
CPF เข้าซื้อหุ้นทั้งหมดของ “Westbridge Food Group Limited” หรือ WFGL มูลค่ากิจการ 2.6 พันลบ. คาดปิดดีลในเม.ย.นี้ หวังขยายช่องทางการค้าปลีก ฟู้ดเซอร์วิส และกลุ่มผู้ประกอบการที่เป็นผู้ผลิตสินค้าอาหารในสหราชอาณาจักร-สหภาพยุโรป
3 เม.ย. 2560

บริษัทเจริญโภคภัณฑ์อาหาร จำกัด (มหาชน) หรือ CPF เปิดเผยว่า CPF Investment Limited ซึ่งเป็นบริษัทย่อยที่ CPF ถือหุ้นทั้งหมด จะเข้าซื้อหุ้นสามัญทั้งหมด 100% ของ Westbridge Food Group Limited (WFGL) ที่มูลค่ากิจการรวม 60 ล้านปอนด์สเตอร์ลิง หรือประมาณ 2.6 พันล้านบาท คาดว่ารายการดังกล่าวจะเสร็จสมบูรณ์ภายในเดือน เม.ย.60
ทั้งนี้ WFGL เป็นบริษัทจดทะเบียนที่จัดตั้งขึ้นในประเทศอังกฤษ โดยประกอบธุรกิจจัดจำหน่ายเนื้อสัตว์และอาหารสำเร็จรูปให้กับลูกค้าที่เป็นร้านค้าปลีก ฟู้ดเซอร์วิส โรงงานผลิตอาหาร ในสหราชอาณาจักร รวมทั้งกลุ่มสหภาพยุโรป พร้อมทั้งมีการลงทุนในบริษัทที่มีโควตานำเข้าเนื้อสัตว์ปีกและสินค้าที่ทำจากเนื้อสัตว์ปีกสู่สหภาพยุโรปทั้งในสหราชอาณาจักรและเนเธอร์แลนด์ อีกทั้งยังมีโรงงานสำหรับ Repack สินค้า 1 แห่งในประเทศอังกฤษ เพื่อบรรจุสินค้าตามความต้องการของลูกค้า
โดย CPF คาดว่าการเข้าไปเป็นผู้ถือหุ้นใน WFGL จะทำให้ CPF สามารถขยายเครือข่ายช่องทางการค้าปลีก ฟู้ดเซอร์วิส และกลุ่มผู้ประกอบการที่เป็นผู้ผลิตสินค้าอาหารในสหราชอาณาจักร และสหภาพยุโรปซึ่งมีศักยภาพสูง โดยสินค้าของ WFGL เป็นสินค้าประเภท ได้แก่ ไก่ กุ้ง ปลา และอาหารแปรรูป ซึ่งสอดคล้องกับธุรกิจของ CPF ตลอดจน CPF ยังได้โควต้าการนำเข้าสินค้าไก่สู่สหภาพยุโรปจากการที่ WFGL มีบริษัทย่อยที่ได้รับโควต้าการนำเข้ามากกว่า 100 แห่ง นอกจากนั้น WFGL ยังมีทีมผู้บริหารที่มีประสบการณ์สูงในธุรกิจการค้าสินค้าอาหารอีกด้วย